Gry Pedersens virksomhed Pakkeriet Hadsund har vundet DM i Entreprenørskab 2021. Det blev torsdag eftermiddag afsløret ved et arrangement  i Børssalen hos Dansk Erhverv i København. 26-årige Gry Pedersen, der læser til handelsøkonom på Erhvervsakademi Dania, startede Pakkeriet Hadsund i februar 2021, og hun har allerede nu 12 ansatte og tre praktikanter, der blandt andet laver pakkearbejde for andre virksomheder. Gry Pedersen startede virksomheden for at skabe arbejdspladser til udsatte borgere. - Derudover vil jeg gerne bidrage til at kunne give dem nogle værktøjer eller noget i rygsækken, som gør, at man kan klare sig ude i erhvervslivet, så jeg bliver en slags vippe til at tage springet ud i andre virksomheder igennem uddannelse, har Gry Pedersen sagt til TV2 Nord i en tidligere artikel om hendes initiativ. Det er Fonden for Entreprenørskab, der står bag DM i Entreprenørskab for de studerende. Udover at Gry Pedersen blev belønnet med titlen som danmarksmester, så fulgte der med prisen også en billet til EM, hvor hun skal repræsentere Danmark, samt 50.000 kroner i startkapital. Der var ved DM i Entreprenørskab også hæder til nordjyske UCN, der vandt Diversitetsprisen.

Referat:
Torsdag blev 26-årige Gry Pedersen fra Hadsund belønnet med et danmarksmesterskab i entreprenørskab for sit arbejde med den nystartede virksomhed Pakkeriet Hadsund.